<classify> WAZIRI wa Habari, Sanaa, Utamaduni na Michezo, Harrison Mwakyembe ataongoza waandishi, ndugu, jamaa na marafiki kutoa heshima za mwisho kwa mwili wa Mhariri wa gazeti la Jamhuri, Godfrey Dilunga 43. Mwili wa marehemu Dilunga utaagwa leo katika viwanja vya Mnazi Mmoja, Dar es Salaam na baadaye utasafirishwa kwenda Morogoro kwa maziko yatakayofanyika kesho. Mkurugenzi Mtendaji wa Jamhuri Media Limited, Deodatus Balile alisema mwili wa marehemu Dilunga utawasili viwanja vya Mnazi Mmoja saa nne asubuhi taray kwa kuagwa. Alisema mbali na Waziri Mwakyembe, pia salamu mbalimbali za pole zitatolewa na Mkuu wa Mkoa wa Dar es Salaam, Paul Makonda, Mkurugenzi wa Mawasiliano ya Rais Ikulu, Gerson Msigwa, Msemaji Mkuu wa Serikali, Dk Hassan Abbas, Jukwaa la Wahariri TEF na wawakilishi wa vyama vya siasa na wengine. Wengine ni Baraza la Habari Tanzania MCT, Shirikisho la Klabu za Waandishi wa Habari UTPC, Chama cha Waandishi wa Habari Wanawake Tamwa, Bodi ya Mikopo Elimu ya Juu HESLB, Waandishi wa Habari za Bunge, majirani, madhebu ya dini, na baba yake mzazi. Balile alisema safari ya Morogoro kwa maziko ya Dilunga itaanza saa saba kamili mchana. Dilunga alilazwa Hospitali ya Taifa Muhimbili MNH Septemba 9, mwaka huu kwa rufaa kutoka Hospitali ya Mwananyamala kwa tatizo la maumivu ya tumbo.Alifariki dunia alfajiri juzi.  <topic>: kitaifa 